ELE-006494/2020Απάντηση του κ. Wojciechowskiεξ ονόματος της Ευρωπαϊκής Επιτροπής(16.2.2021)

Με συνολική παραγωγή 82 000 τόνων (+6% σε σύγκριση με τον μέσο όρο των προηγούμενων 10 ετών), η Ελλάδα είναι ο τρίτος μεγαλύτερος παραγωγός λεμονιών στην ΕΕ.

Η Επιτροπή επισημαίνει ότι ο αριθμός των οργανώσεων παραγωγών (ΟΠ) στον τομέα των οπωροκηπευτικών στην Ελλάδα είναι χαμηλός. Το 2018[[1]](#footnote-1) υπήρχαν 129 ΟΠ, εκ των οποίων μόνο 80 εφάρμοζαν επιχειρησιακό πρόγραμμα (ΕΠ), αριθμός που αντιστοιχεί, από άποψη κύκλου εργασιών, μόνο στο 7% της εθνικής παραγωγής οπωροκηπευτικών, και σε μείωση από το 14% το 2011. Το ποσοστό αυτό είναι επίσης πολύ χαμηλότερο από τον μέσο όρο της ΕΕ που ανέρχεται σε σχεδόν 50%.

Η Επιτροπή θεωρεί ότι η δημιουργία νέων ΟΠ που θα καλύπτουν υψηλότερο ποσοστό της εθνικής παραγωγής θα δώσει τη δυνατότητα στους Έλληνες γεωργούς να επωφεληθούν περισσότερο από διάφορα επιχειρησιακά μέτρα, συμπεριλαμβανομένων των κονδυλίων της ΕΕ που προορίζονται για την αντιμετώπιση των ανισορροπιών της αγοράς. Τα μέτρα αυτά[[2]](#footnote-2), όπως για παράδειγμα οι συμβουλευτικές υπηρεσίες, μπορούν να χρησιμοποιηθούν με σκοπό την ενίσχυση της διαπραγματευτικής ισχύος των παραγωγών έναντι των κατάντη αναδόχων τους στην αλυσίδα εφοδιασμού ή να λάβουν τεχνική βοήθεια σχετικά με βέλτιστες πρακτικές που μπορεί να εφαρμόσει ο κλάδος.

Τα λεμόνια από χώρες εκτός της ΕΕ μπορούν να εισάγονται νόμιμα στην ΕΕ εφόσον συμμορφώνονται με τους σχετικούς κανόνες της ΕΕ. Για παράδειγμα, υπόκεινται σε αυστηρές φυτοϋγειονομικές απαιτήσεις που περιλαμβάνουν ανώτατα όρια καταλοίπων φυτοφαρμάκων, η υπέρβαση των οποίων δεν επιτρέπεται. Η συμμόρφωση με τα εν λόγω πρότυπα της ΕΕ επαληθεύεται με ελέγχους των εισαγωγών στα σύνορα της ΕΕ και με τακτικούς ελέγχους που διενεργεί η Επιτροπή στη χώρα εξαγωγής.

Επιπλέον, οι εισαγωγές λεμονιών από χώρες εκτός της ΕΕ υπόκεινται σε κατ’ αξίαν δασμούς, εκτός εάν προβλέπεται διαφορετικά σε διμερείς εμπορικές συμφωνίες[[3]](#footnote-3). Υπόκεινται επίσης σε έλεγχο του συστήματος τιμών εισόδου, το οποίο προστατεύει τις πωλήσεις ενωσιακών γεωργικών προϊόντων από τις χαμηλές τιμές εισαγωγής, ενώ ταυτόχρονα εγγυάται τον συνεχή εφοδιασμό της ΕΕ και τη σταθερότητα της αγοράς.

1. Σύμφωνα με την ετήσια έκθεση της εθνικής αρχής [↑](#footnote-ref-1)
2. <https://ec.europa.eu/info/food-farming-fisheries/plants-and-plant-products/fruits-and-vegetables/sector-reports_en> [↑](#footnote-ref-2)
3. Για τις τουρκικές εισαγωγές, η συμφωνία δεν προβλέπει κατ’ αξίαν δασμούς. [↑](#footnote-ref-3)